次轉庵榴花韻
作者：許及之
朝代：宋

paragraphs: 良辰競渡常傴指，愛花頌花奚謗毀。
年年五月見紅榴，重著賜衣憐杜甫。
佳節有名名不去，閲甫逢辰何自苦。
薄俗傳訛成力競，作戲輕生爲酒使。
惆悵劉郎擊節詞，招屈亭前但流水。
明當鍊鏡非常規，我輩持觴寧越矩。
只爲榴花飲亦佳，况是轉庵吟入髓。
浮花浪蕊竟何爲，穠艷芳心誠可喜。
不應寂寞負澄鮮，同社聯翩須記取。
相期竟到無何鄉，徙倚更約憑虛子。